**Φύλλο/α Εργασίας Εργαστηρίου/ων**

**Εργαστήριο 6**

Ως αφόρμηση ο/η Εκπαιδευτικός δείχνει την παρακάτω εικόνα (χαμόγελο) <https://aesop.iep.edu.gr/node/20223/3186> και ζητά από τους/τις μαθητές/τριες να την παρατηρήσουν και να του πουν τι βλέπουν. Λέξεις – κλειδιά όπως η γλώσσα, τα χείλη, τα ούλα και τα δόντια είναι σκόπιμο να αναφερθούν. Στη συνέχεια, ρωτούνται οι μαθητές/τριες αν όλα τα δόντια έχουν το ίδιο σχήμα και μορφή. Ο/Η Εκπαιδευτικός προβληματίζει τα παιδιά ζητώντας τους να σκεφτούν τον τρόπο με τον οποίο τρώνε την κάθε τροφή και πως την μασούν. Έπειτα, ο/η Εκπαιδευτικός ζητάει από τους μαθητές να μετρήσουν τα δόντια τους. Δημιουργείται στον πίνακα ένα πλαίσιο με τα ονόματα των παιδιών και των αριθμό των δοντιών τους. Παρατηρούμε πως ο αριθμός των δοντιών δεν είναι ίδιος σε όλους/ες και συζητούμε πάνω σε αυτό. Συγκρίνουμε με τον αριθμό των δοντιών του/της Εκπαιδευτικού και εξηγούμε γιατί υπάρχει η διαφορά αυτή (Αναφορά στο 3ο εργαστήριο «ο κύκλος της ζωής»).

Στο σημείο αυτό γίνεται αναφορά της διαφοράς των νεογιλών και των μόνιμων δοντιών. Στη συνέχεια, δίνεται στους μαθητές/τριες πλαστελίνη σε διαφορετικά χρώματα (προτείνεται σε λευκό και ροζ) και ζητείται από αυτούς να φτιάξουν δόντια (μεμονωμένα, με την ρίζα ή πάνω σε ούλα) βλέποντας εικόνες <https://aesop.iep.edu.gr/node/20223/3187> που παρουσιάζονται στον βιντεοπροβολέα της τάξης.

Η τελευταία εικόνα προτείνεται να περιέχει κάποια χαλασμένα δόντια, δίνοντας το έναυσμα για συζήτηση σχετικά με τις τροφές που κάνουν καλό ή όχι στην υγεία των δοντιών μας. Ακόμη, αναφέρονται συνοπτικά οι βασικές ασθένειες των δοντιών (τερηδόνα, ουλίτιδα) και προτείνονται παραμύθια ανάλογου περιεχομένου για ανάγνωση όπως «Ο Σοκολάκης και η Ζαχαρούλα», «Δόνα η τερηδόνα» κλπ . Οι μαθητές/τριες παρακολουθούν βίντεο <https://aesop.iep.edu.gr/node/20223/3189> με οδηγίες για σωστό βούρτσισμα.

Τέλος, βουρτσίζουν τα δόντια τους (φέρνοντας την προσωπική τους οδοντόβουρτσα/οδοντόκρεμα), δείχνοντας στη συνέχεια το όμορφό τους χαμόγελο!

Αξιολόγηση-Αναστοχασμός

Πραγματοποιείται με το αντίστοιχο φύλλο εργασίας

<https://aesop.iep.edu.gr/node/20223/3190>