**Φύλλο/α Εργασίας Εργαστηρίου/ων**

**Εργαστήριο 3**

Αρχικά, ζητούμε από τους γονείς/έχοντες την επιμέλεια - φροντίδα των παιδιών να τους δώσουν φωτογραφίες από τη βρεφική τους ηλικία καθώς και από τη γέννησή τους. Στη συνέχεια παρακολουθούμε το παρακάτω διαδραστικό βίντεο <https://aesop.iep.edu.gr/node/11564/1234> στο οποίο παρουσιάζονται τα διάφορα στάδια ανάπτυξης. Τα παιδιά αφού δουν το βίντεο παρουσιάζουν στην παρεούλα τις φωτογραφίες που έφεραν, τις παρατηρούν και συζητούν για τις ομοιότητες και τις διαφορές που βρίσκουν ότι έχουν. Πιθανές βοηθητικές ερωτήσεις: «ποια από τις φωτογραφίες σας αρέσει περισσότερο και γιατί;» «μοιάζει η φωτογραφία σας με κάποια άλλη;», «τι διαφορετικό βλέπετε πάνω σας τώρα που μεγαλώσατε;», «έχετε το ίδιο χρώμα ματιών με κάποιον από τους συμμαθητές σας;» Πιθανές ερωτήσεις: «Τι περιμένετε να αλλάξει στο σώμα σας καθώς μεγαλώνετε;» «Αλλάζουν μόνο όσα φαίνονται;» «Τι πιστεύετε ότι θα μπορείτε να κάνετε όταν μεγαλώσετε και δεν μπορείτε να το κάνετε τώρα; Γιατί;» «Με ποιον από τους δυο γονείς σας πιστεύετε ότι θα μοιάζει το σώμα σας όταν μεγαλώσετε;»

Σε αυτό το σημείο μπορούμε να χωρίσουμε τους μαθητές σε δυο ομάδες ανάλογα με την απάντηση που έδωσαν στο τελευταίο ερώτημα... Ακολούθως, τα προτρέπουμε να ζωγραφίσουν τον εαυτό τους όπως τον φαντάζονται μεγαλώνοντας. (Προαιρετικά μπορούμε να καλέσουμε δυο γονείς να μας μιλήσουν πέρα από το τι δουλειά κάνουν -ως ενήλικες πια- για το πώς άλλαξε το σώμα τους με το πέρασμα των χρόνων, ή τα χαρακτηριστικά του κλπ. Μια φωτογραφία των δικών τους παιδικών χρόνων συνίσταται επίσης).

H δραστηριότητα ολοκληρώνεται με τη δημιουργία μιας χρονολογικής σειράς διαφανειών μέσω του προγράμματος powerpoint. Αφού πρώτα σκανάρουμε τις φωτογραφίες που μας έφεραν τα παιδιά και προσθέσουμε και διάφορες από αυτές που έχουν τραβηχτεί μέσα στην τάξη, τις παρουσιάζουμε στην ολομέλεια. Τέλος, όλοι μαζί, επιλέγουμε και το μουσικό κομμάτι που θα συνοδεύει τις διαφάνειες.

Αξιολόγηση-αναστοχασμός

Η δραστηριότητα ολοκληρώνεται με ένα mindmap μέσω του ψηφιακού εργαλείου coggle στην ιστοσελίδα (<https://coggle.it/>) συμπληρώνοντας τί μάθαμε και τι μας άρεσε από το συγκεκριμένο εργαστήριο.