**Αξιολόγηση Εργαστηρίου-Συνολική αποτίμηση & αναστοχασμός πάνω στην υλοποίηση-Εκδηλώσεις διάχυσης**

Στόχος του τελευταίου εργαστήριου του προγράμματος είναι η ανασκόπηση του συνόλου των εννοιών και πρακτικών που εξετάστηκαν στα προηγούμενα 6 εργαστήρια. Πιο συγκεκριμένα, πραγματοποιούνται ασκήσεις αξιολόγησης με τη μορφή της μοντελοποίησης, για την αποτίμηση του προγράμματος καθώς και αυτοαξιολόγησης. Είναι σημαντικό ο/η εκπαιδευτικός στο τέλος κάθε εργαστηρίου να ανατροφοδοτείται από τους/τις μαθητές/τριες σχετικά με τι τους άρεσε ή τι δεν τους άρεσε και τι μάθανε. Αυτό βοηθά στο σχεδιασμό κάθε επόμενου εργαστηρίου.

Σύμφωνα με το πλαίσιο της διδασκαλίας του μαθήματος, η ουσιαστική αξιολόγηση της γνώσης των μαθητών/τριών σχετικά με το ανθρώπινο σώμα μπορεί να γίνει με τη χρήση των ΤΠΕ. Ιδιαίτερη έμφαση θα πρέπει να δοθεί σε διαμορφωτικού τύπου και περιγραφική αξιολόγηση των μαθητών/τριών, η οποία βασίζεται στην αποτύπωση της καθημερινής εργασίας τους στη σχολική τάξη και θα στοχεύει στις δεξιότητες ζωής (4Cs) και τις ψηφιακές δεξιότητες που είναι δυο από τους βασικούς πυρήνες των Εργαστηρίων Δεξιοτήτων. Τέλος, οι μαθητές/τριες χρησιμοποιούν ποικίλα εργαλεία ΤΠΕ δημιουργώντας ολοκληρωμένα ψηφιακά έργα με στόχο την επίλυση των προβλημάτων από τη σχολική και κοινωνική ζωή, τα οποία αναθέτει ο/η Εκπαιδευτικός.

Μετά την ολοκλήρωση του προγράμματος και στα πλαίσια των εκδηλώσεων διάχυσης, τα παιδιά μπορούν να προσκαλέσουν όλους, τον/την Διευθυντή/ντρια, τους/τις Εκπαιδευτικούς και τους/τις μαθητές/τριες του σχολείου στο μετονομαζόμενο «Μουσείο του ανθρώπινου σώματος» για να δουν και να επεξεργαστούν τις αφίσες-μοντέλα και φωτογραφίες των δραστηριοτήτων αναπαράστασης του ανθρώπινου σώματος, απαντώντας στις όποιες απορίες των «επισκεπτών» τους.

Το δρώμενο μπορεί να αναρτηθεί (έπειτα από συναίνεση των γονέων και των εχόντων την επιμέλεια – φροντίδα) στην ιστοσελίδα του σχολείου.